(Apstiprināts ar

Ministru kabineta

2019. gada \_\_\_\_\_\_\_

rīkojumu Nr. \_\_\_\_)

**Jaunas Eiropas Savienības tiesību aktu pārņemšanas un ieviešanas kontroles informācijas sistēmas izstrāde un ieviešana (ESTAPIKS2)**

**Projekta apraksts (kopsavilkums)**

Uzlabotas Eiropas Savienības tiesību aktu pārņemšanas un ieviešanas kontroles informācijas sistēmas (turpmāk – ESTAPIKS) versijas izstrādes un ieviešanas mērķis ir nodrošināt elektronisku Eiropas Savienības (turpmāk – ES) tiesību aktu pārņemšanas, ieviešanas un kontroles procesu, elektronisku pārkāpumu procedūru uzskaiti un elektronisku ES, Vispārējās un Eiropas brīvās tirdzniecības asociācijas tiesu lietu uzskaiti.

**Projekta mērķi**

M1. Uzlabot ES tiesību aktu pārņemšanas procesu un nodrošināt ES tiesību aktu pārņemšanas procesu un nacionālo tiesību aktu izstrādes procesu sasaisti

Īstenojot projektu, tiek paredzēts izstrādāt risinājumu, lai uzlabotu ES tiesību aktu pārņemšanas procesu, samazinot lietotājiem manuālo darbu, nodrošinot lietotājus ar automātiskiem atgādinājumiem un brīdinājumiem, uzlabojot sadarbību starp lietotājiem, kuri ir no dažādām ministrijām.

Risinājums tiks veidots, lai ES tiesību aktu pārņemšanas koordinēšana un nepieciešamo nacionālo tiesību aktu izstrāde noritētu kā vienots process neskatoties uz to, ka iesaistītie darbinieki strādā divās dažādās sistēmās. Plānots, ka izstrādātais risinājums nodrošinās regulāru datu apmaiņu starp sistēmām, kā rezultātā gan ES tiesību aktu pārņemšanas procesos iesaistītie darbinieki būs informēti par nacionālo tiesību aktu izstrādi, gan nacionālo tiesību aktu izstrādē iesaistītie darbinieki būs informēti par ES tiesību aktu pārņemšanai nepieciešamajiem uzdevumiem un to izpildes termiņiem. Tādējādi darbinieki, kuri ir atbildīgi par ES tiesību aktu pārņemšanu, tiks nodrošināti ar papildu datiem un viņi būs spējīgi labāk veikt ES tiesību aktu pārņemšanas kontroles funkcijas un ātrāk identificēt ES tiesību aktus, kuru pārņemšana var netikt veikta noteiktajā termiņā.

Kā arī mērķis ir nodrošināt, ka iesaistīto institūciju vadošajiem darbiniekiem būtu pieejama aktuāla informācija par procesa gaitu gan no ES tiesību aktu pārņemšanas skatu punkta, gan no nacionālo tiesību aktu izstrādes skatu punkta.

M2. Uzlabota sabiedrības un citu institūciju informēšana par ES tiesību aktu pārņemšanas procesa gaitu

Projekta ietvaros ir mērķis izstrādāt ērtu un mūsdienīgu ārējo portālu, kurā jebkurš sabiedrības loceklis vai institūcijas, t.sk. dažādu ministriju darbinieki var iepazīties ar informāciju par ES tiesību aktu pārņemšanai plānotajām darbībām un to izpildes statusu, kā arī izstrādāt funkcionalitāti, kura nodrošinās iespēju regulāri saņemt informāciju par ES tiesību aktu pārņemšanas procesa gaitu.

M3. Uzlabota ministriju darbinieku sadarbība ES, Vispārējās un Eiropas brīvās tirdzniecības asociācijas tiesu lietu uzskaitē un uzlabota sabiedrības informēšana par ES, Vispārējās un Eiropas brīvās tirdzniecības asociācijas tiesu lietām

Mērķis ir izstrādāt risinājumu, kas nodrošina ministriju darbiniekiem iespēju iepazīties ar ES, Vispārējās un Eiropas brīvās tirdzniecības asociācijas tiesu lietu datiem, piedalīties dažādās aktivitātēs, kuras nepieciešams veikt, lai sagatavotu Latvijas Republikas (turpmāk – Latvija) nostāju, kā arī iespēju pieteikties saņemt jaunumus konkrētā tiesas lietā.

Kā arī mērķis ir nodrošināt sabiedrībai iespēju iegūt informāciju par ES, Vispārējās un Eiropas brīvās tirdzniecības asociācijas tiesu lietām un sekot līdzi jaunumiem šajās lietās.

**Darbības projekta mērķu sasniegšanai:**

1. ESTAPIKS uzlabotās versijas izstrāde un ieviešana;

2. Ārējā portāla www.estiesibas.lv izstrāde un ieviešana;

3. Datu apmaiņas saskarņu izstrāde vai uzlabošana ar:

3.1. ES informācijas sistēmu (https://eur-lex.europa.eu/homepage.html?locale=lv), no kuras tiek iegūta informācija par pieņemtajiem ES tiesību aktiem, ES, Vispārējās un Eiropas brīvās tirdzniecības asociācijas tiesu spriedumiem, rīkojumiem par tiesvedības izbeigšanu un Ģenerāladvokātu secinājumiem;

3.2. Vienoto tiesību aktu projektu izstrādes un saskaņošanas portālu;

3.3. Latvijas Saeimas likumprojektu reģistru;

3.4. Eiropas Komisijas uzturēto valsts izpildes pasākumu paziņošanas sistēmu, kurā ES dalībvalstis sniedz paziņojumus par izpildes pasākumiem.

**Projekta rezultāta rādītāji:**

|  |  |  |  |  |  |
| --- | --- | --- | --- | --- | --- |
| **Nr. p.k.** | **Rezultāta rādītājs** | **Mērvienība** | **Sākotnējā vērtība** | **Sasniedzamā vēr-tība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| 1. | ES tiesību aktu pārņemšanas un ieviešanas kontroles procesa elektronizācija | Procesa elektronizācijas līmenis procentos (%) | 50% | 90% | 90% |
| 2. | Pierakstīšanās  iespēja uz jaunumiem par ES pārņemtajiem tiesību aktiem un ES Tiesu lietām | Procents no pārņemtajiem ES tiesību aktiem un ES Tiesu lietām, par kurām iespējams saņemt jaunumus | 0% | 100% | 100% |
| 3. | Soļu skaits, kuri nepieciešami, lai noskaidrotu jaunumus par ES tiesību akta pārņemšanas statusu vai jaunumiem ES Tiesu lietā | Soļu skaits | 6\* | 3 | 3 |
| 4. | Ārējā portāla apmeklētāju skaits gadā | Skaits | 7600 | 9000 | 10000 |
| 5. | ES tiesību aktu un ES Tiesu lietu skaits, par kuru izmaiņām lietotāji vēlas saņemt jaunumus | Vienumu skaits | - | 250 | 250 |

*\*Soļu skaits norādīts vienai pārbaudes reizei, bet manuālas pārbaudes gadījumā, jārēķinās, ka šādas darbības ir jāatkārto vairākas reizes, jo precīzi nav iespējams prognozēt, kad tieši izmaiņas ir notikušas.*

**Projekta iznākuma rādītāji:**

|  |  |  |  |
| --- | --- | --- | --- |
| **Nr. p.k.** | **Iznākuma rādītājs** | **Mērvienība** | **Sasniedzamā vērtība projekta beigās** |
| 1. | Pilnveidoti vai no jauna izstrādāti publiskās pārvaldības procesi | skaits | 3 |
| 2. | Publicētas datu kopas atvērto datu portālā | skaits | 3 |
| 3. | Izstrādāta koplietošanas funkcionalitāte | skaits | 1 |

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa (turpmāk – SAM) rezultāta rādītājos:**

Ieguldījums SAM rezultāta rādītāju sasniegšanā

Projekta īstenošana nodrošinās ieguldījumu SAM rezultāta rādītājos, atbilstoši Ministru kabineta 2015. gada 17. novembra noteikumu Nr. 653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" 7.1. apakšpunktā minētajiem iznākuma un rezultāta rādītājiem:

Iznākuma rādītāji – līdz 2023. gada 31. decembrim: pilnveidoti 3 publiskās pārvaldes darbības procesi.

Projekta ietvaros tiks pilnveidoti šādi 3 procesi:

1. ES tiesību aktu pārņemšana, ieviešana un kontrole;

2. Pārkāpumu procedūru uzskaite;

3. Tiesu lietu uzskaite.

**Sociālekonomiskais indikatīvais lietderīgums**

Projekta realizācijas rezultātā valsts pārvaldei un sabiedrībai būs vairāki ieguvumi un resursu ietaupījums, kas atsvērs ieguldītās investīcijas.

Atbilstoši projekta plānotajam budžetam ESTAPIKS attīstības izmaksas ir 500 000 EUR, papildus tam jāparedz 75 000 EUR/gadā sistēmas uzturēšanai, jeb 15%. Izmaksu indikatīvais sadalījums ir šāds:

- Informācijas sistēmas funkcionalitātes, tajā skaitā, drošības atjauninājumi – 5 %;

- Sistēmas nepārtrauktas darbības nodrošināšana, operatīva reaģēšana problēmu gadījumos – 8 %;

- Informācijas sistēmas tehniskais atbalsts un drošības pārvaldība – 2 %.

Kopā 10 gadu periodā projekta izstrādes un uzturēšanas izmaksas veido 1 250 000 EUR.

**Turpmāk veikti indikatīvi finanšu ietaupījumu aprēķini:**

ES tiesību aktu pārņemšanas procesa gaitā

ESTAPIKS versija ir būvēta uz novecojušas tehnoloģiskās bāzes, kas jebkurā brīdī var pārtraukt darbību/nebūt pieejama. Ja ESTAPIKS pārtrauktu darboties, tad šādā gadījumā Tieslietu ministrijā (turpmāk – TM) kopā ar pārējām ministrijām vienīgā iespēja būtu īstenot ES tiesību aktu pārņemšanas kontroles un koordinācijas procesu ar e-pastu, papīra dokumentu palīdzību vai sazinoties telefoniski. TM darbiniekiem rakstiski vai elektroniski būtu jāinformē par jauniem ES tiesību aktiem, kuru pārņemšanu ir nepieciešams veikt, jālūdz ministrijas informēt par plānotajiem ES tiesību akta izpildes pasākumiem, regulāri jālūdz papildināt ar aktuālu informāciju par tiesību aktu virzību tabulu *Word* formātā, kā arī ar vēstuļu vai e-pastu palīdzību vai telefoniski jāatgādina par pārņemšanas termiņiem, pašiem jāuztur ES tiesību aktu reģistrs, kurā apkopot visu saņemto informāciju. Šāds kontroles un koordinācijas procesa realizācijas veids ir ļoti laikietilpīgs un prasa daudz manuāla darba gan TM kā kontrolējošās iestādes pusē, gan citās ministrijās, kuras ir iesaistītas.

Kopā gada laikā būtu nepieciešamas 49 050 EUR lielas papildu izmaksas (10 gadu laika periodā tās jau būtu **490 500 EUR** papildu izmaksas), pieņemot, ka:

1) gadā tiek izdoti apmēram 600 ES tiesību akti, kuru pārņemšanas ieviešanas kontrole un koordinācija ir jāveic;

2) ES tiesību aktu koordinēšanas un kontroles veikšanai no TM puses būtu nepieciešams nodrošināt 1,5 slodzes atbilstoša speciālista iesaisti (piekritības izskatīšanai un apstiprināšanai, izpildes statusa noskaidrošanai un uzturēšanai vienotā reģistrā un citām ar koordināciju un kontroles veikšanu saistītajām darbībām). Speciālista ar nepieciešamo kvalifikāciju algas izmaksas būtu 36 787 EUR gadā (vienas slodzes izmaksas ir 24 525 EUR/gadā);

3) papildus viena ES tiesību akta apstrādei iesaistītās ministrijas pusē būtu nepieciešams nodrošināt vēl vidēji papildus 2 stundas manuāla darba, kas gada laikā visās ministrijās būtu apmēram pusslodze speciālista darba, kura izmaksas būtu 12 263 EUR gadā.

Tiesu lietas

ESTAPIKS versija ir būvēta uz tik vecas tehnoloģiskās bāzes, ka tā var jebkurā brīdī pārtraukt strādāt, tad šādā gadījumā TM vienīgā iespēja būtu nodrošināt informācijas un dokumentu apriti tiesu lietās starp ministrijām, izmantojot e-pastu, papīra dokumentus vai sazinoties pa telefonu. Dažādu tiesu lietu kopīgais skaits ir ļoti liels. Visvairāk papildu manuālais darbs būtu nepieciešams, lai apstrādātu ES tiešās tiesas lietas.

Kopā vienas ES tiešās tiesas lietas apstrādei būtu nepieciešams papildus apmēram pusslodzes speciālista darba, kas gadā būtu 12 263 EUR lielas izmaksas (10 gadu laika periodā tās jau būtu **122 630 EUR** papildu izmaksas), pieņemot, ka:

1) nedēļā tiek apstrādātās vidēji 25 ES tiešās tiesas lietas;

2) vidēji vienas ES tiešās tiesas lietas apstrādei TM un ministrijas pusēs – informācijas saņemšanai, atbildes nosūtīšanai, iesaistes gadījumā vairākkārtējai komunikācijai ar TM darbiniekiem, būtu nepieciešams vismaz 4 stundas ministrijas darbiniekam papildu manuāla darba.

**Turpmāk veikti indikatīvi sociālekonomisko ieguvumu aprēķini:**

Soda naudas apjoms

ES tiesību aktu pārņemšanas termiņu kavēšanas gadījumā, Latvijai būtu jāmaksā soda naudas un kavējuma naudas. Soda naudas var tikt noteiktas robežās no 156,4 EUR/dienā līdz 3128 EUR/dienā un kavējumu nauda no 476 EUR/dienā līdz 28 560 EUR/dienā, līdz ar to tās var būt ievērojamas naudas summas. Pat ja tikai viena ES tiesību akta ieviešana kavējas tikai par vienu nedēļu – 7 dienām, kopējā soda un kavējuma summa var būt jau 113 120 EUR (pieņemot, ka vidējā soda naudas summa par vienu dienu ir 1642 EUR, vidējā kavējuma nauda par vienu dienu ir 14 518 EUR).

Statistika rāda, ka 2017. gada laikā Latvijā bija 7 pārkāpuma procedūras, bet līdz šim ir izdevies izvairīties no soda un kavējumu naudas maksāšanas, jo valstīm tika dota iespēja novērst trūkumus noteiktā laikā jau pēc pārņemšanas termiņa beigām. Šobrīd tiesiskais regulējums ir mainījies un tiks piemērotas daudz stingrākas prasības un soda un kavējuma maksas tiks aprēķinātas jau ar pirmo kavējuma dienu. Līdz ar to ir daudz lielāka varbūtība, ka Latvijai būs jāmaksā soda un kavējuma naudas.

Pieņemot, ka 10 gadu laika periodā šādas kavēšanās ir iespējamas vairākas reizes, pat ja kavējumi būtu tikai trīs gadījumos, tad kopējais soda naudas apjoms būtu 339 360 EUR. Latvijai piestādītās soda naudas būtu jāmaksā no valsts budžeta, un šos līdzekļus nebūtu iespējams izmantot citu sabiedrībai svarīgu mērķu realizēšanai.

Jaunumu saņemšana par ES tiesību aktu pārņemšanu un ES Tiesas lietām

Šobrīd informāciju par ES tiesību aktu pārņemšanas procesu un jaunumiem ES Tiesas lietās iegūt ir sarežģīti un darbietilpīgi, jo interesentam ir manuāli vairākas reizes jāpārbauda informācija, kopumā laika periods viena ES tiesību akta pārņemšanai vai ES Tiesu lietās iztiesāšanai var ilgt pat gadiem. Jaunizveidotā sistēma dotu iespēja iedzīvotājiem nepieciešamo informāciju ātri un ērti iegūt, izmantojot iespēju pierakstīties uz jaunumiem. Šobrīd nav pieejama precīza statistika par to, cik liela iedzīvotāju, uzņēmēju un valsts/pašvaldību iestāžu darbinieku interese varētu būt par ES tiesību aktu pārņemšanu un ES Tiesas lietām.

Kopā gadā interesentiem būtu nepieciešamas indikatīvi 1750 stundas informācijas meklēšanai un apstrādei, kas gadā būtu 12 845 EUR[[1]](#footnote-1) (1750 stundas \* 7,34 vid. stundas likme = 12 845 EUR) lielas izmaksas (10 gadu laika periodā tās jau būtu **128 450 EUR** papildu izmaksas), pieņemot, ka:

1) interesenti varētu interesēties vismaz par 250 dažādu ES tiesību aktu pārņemšanas statusu un/vai ES Tiesu lietu statusu gadā;

2) informācijas pirmreizējai atrašanai būtu nepieciešams veltīt apmēram 1 stundu gadā, jo būtu nepieciešams noskaidrot konkrētus nepieciešamā ES normatīvā akta metadatus vai ES Tiesu lietas metadatus. Tad pēc šiem datiem būtu nepieciešams meklēt informāciju dažādos avotos un mēģināt veikt secinājumus par statusu (250 lietas \* 1 stunda = 250 stundas gadā).

3) informācija būtu jāpārbauda periodiski manuāli atkārtoti, jo ES tiesību akta pārņemšana un ES Tiesas lietas var ilgt arī vairākus gadus un to, ka pārbaudes tiktu veiktas vidēji reizi mēnesī un katra šāda pārbaude vidēji prasītu 0,5 stundas (jo pārbaudes jāveic gan ESTAPIKS ārējā portālā, gan jāpārbauda saistīto nacionālo tiesību aktu statuss citās sistēmās) (250 lietas \* 6 stundas gadā = 1500 stundas gadā).

Informācija par ES tiesību aktu pārņemšanu un ES Tiesas lietām

Esošais ārējais portāls ir veidots jau vārākus gadus atpakaļ, un tā dizains un funkcionalitāte neatbilst mūsdienu prasībām, jo informācijā ir grūti orientēties, tā ir grūti pārskatāma un meklēšana ir komplicēta. Izstrādājot ārējā portāla jauno versiju, tiks nodrošināta iespēja lietotājiem, kuri ārējā portālā vēlēsies iepazīties ar informāciju par ES tiesību aktu pārņemšanu un ES Tiesu lietām, to izdarīt ērtāk un līdz ar to lietotājiem būs jāpatērē mazāk laika. Pieņemot, ka ārējo portālu gada laika apmeklēs 10 000 lietotāji, un katrs no tiem ieekonomēs vidēji 18 minūtes, tad gada laikā tās būs 3000 stundas jeb 22 012 EUR lielas izmaksas (3000 stundas \* 7,34 vid. stundas likme = 22 020 EUR) (10 gadu laika periodā tās jau būs **220 200 EUR** papildu izmaksas).

Projekta īstenošanas indikatīvais sociālekonomiskais ieguvums 10 gadu periodā varētu būt 688 010 EUR un indikatīvais finanšu ieguvums 10 gadu laikā varētu būt 613 130 EUR, kas kopā ir 1 301 140 EUR. Savukārt 10 gadu periodā projekta izmaksas veidos 1 250 000 EUR, no tām 500 000 EUR ir projekta īstenošanas izmaksas un 750 000 EUR uzturēšanas izmaksas. Līdz ar to kopējais ieguvums no projekta ir lielāks nekā plānotās investīcijas.

Ministru prezidenta biedrs,

tieslietu ministrs Jānis Bordāns

Iesniedzējs:

Ministru prezidenta biedrs,

tieslietu ministrs Jānis Bordāns

1. Aprēķinos izmantoti Finanšu ministrijas mājaslapā publicētie Galvenie makroekonomiskie rādītāji un prognozes [↑](#footnote-ref-1)